<classify> SERIKALI ya Wilaya ya Tabora imetoa siku 14 kwa madiwani wa Halmashauri ya Manispaa ya Tabora ambao wamejilimbikizia viwanja vingi bila kuviendeleza, kuvirudisha mara moja.Mkuu wa Wilaya ya Tabora, Komanya Kitwala ametoa agizo hilo kwenye Mkutano wa Baraza la Madiwani wa halmashauri hiyo wakati akijitambulisha kwao.Kitwala amesema uchunguzi alioufanya amegundua kuwa baadhi ya madiwani wa halmashauri hiy,o wamekuwa na tabia kusimamia mambo yasiyo halali kama vile udalali wa viwanja, kulazimisha mikataba ya utekelezaji wa miradi wapewe wao au marafiki zao.Amesema vitendo vya namna hiyo, havisaidii kuiendeleza halmashauri hiyo na wananchi wake, badala yake vinawaumizi wanyonge, ambao kodi zao zinatumiwa na baadhi ya watu kwa maslahi binafsi.Aliongeza kuwa madiwani na watendaji wenye tabia za kuendekeza ubinafsi, hawafai kuendelea na nafasi zao, badala yake wanatakiwa kupisha ili watu wenye nia ya dhati ya kuwatumikia wananchi ndio wasimamie majukumu yao.Amesema, manispaa ya Tabora ina uwezo wa kuwa na fedha nyingi kama madiwani na watendaji watasimamia vizuri mianya ya ukwepaji kodi.Wakati huo huo, Kitwala alisema kuanzia hivi sasa ataanza kukagua miradi yote inajengwa na inayoendelea kujengwa ili kuona kama inavyo viwango vinavyostahili.  <topic>: KITAIFA 